《远离别》
元代·何中

空村落叶乱，旷野飞云迟。抽尽园客茧，难比妾相思。

自从出门来，足茧拆兆龟。夜宿茅篁杂，晓行霜露凄。

仰举千重岑，俯涉百渡溪。骨肉无一在，亲戚知为谁？

群刀血模糊，杀人相娱嬉。有声不敢吐，有泪不敢垂。

妾魂久已逝，妾身终何之。行行忽遇兵，扰扰贪获资。

力战岂不胜，何以救蒸黎。乡兵又掳妾，无异在贼时。

朝汲风激面，暮春日皴肌。妾无使令者，远胜妾在兹。

寄言北去鸟，妾死君得知。自从结昏姻，得备奉盥匜。

幸甚终所托，可保黄发期。苟死又何戚，有此生别离。

自尽亦非难，冀君赎妾归。君心宁绝妾，望君君来斯。

又恐多险艰，为妾使君危。怫郁一寸心，撩乱百结丝。

牵牛与织女，乘隔始不疑。昨夜梦到家，银烛照华榱。

梦觉恍见君，回回日如迷。果如两龙剑，长怀相望悲。

人人傥如妾，何以生世为。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。